[pic] | AZ EURÓPAI KÖZÖSSÉGEK BIZOTTSÁGA |

Brüsszel, 10.9.2007

COM(2007) 510 végleges

2007/0187 (COD)

Javaslat:

AZ EURÓPAI PARLAMENT ÉS A TANÁCS IRÁNYELVE

a mértékegységekre vonatkozó tagállami jogszabályok közelítéséről szóló 80/181/EGK irányelv módosításáról

(előterjesztő: a Bizottság){SEC(2007) 1136}{SEC(2007) 1137}

INDOKOLÁS

Az érintett felekkel folytatott széleskörű konzultáció és hatásvizsgálatot követően a Bizottság javasolja a 80/181/EGK irányelv aktualizálását, a fogyasztóvédelemre és a környezetvédelemre való kiterjesztés céljából, a katalitikus aktivitásra vonatkozó új SI mértékegység (katal) bevezetése, és a kiegészítő jelölések meghatározatlan ideig tartó használatának engedélyezése céljából, valamint azért, hogy az Egyesült Királyságnak és Írországnak ne kelljen megszüntetnie a még használatban lévő pint, mile és troy ounce mértékegységekre vonatkozó korlátozott helyi mentesüléseket.

HÁTTÉR

Hatályos jogszabályok

Ez az irányelv 1980 óta van érvényben, és az illetékes nemzetközi szervezet, a Nemzetközi Mérésügyi Iroda által kihirdetett Nemzetközi Mértékegység Rendszerrel (SI) összhangban a törvényes mértékegységek egységes használatát szolgálja az EU-n belül.

A felülvizsgálat szükségessége

Az irányelv tartalmaz egy olyan hatályvesztési záradékot (3 cikk (2) bekezdése), amely a kiegészítő (nem metrikus) jelölések alkalmazását 2009-ig engedélyezi. Ha a záradékot alkalmaznák, az EU-nak elő kellene írnia a kizárólag metrikus alapú címkézést, és ez gondot okozna a gazdasági szereplőknek, valamint zavart okozna a nemzetközi kereskedelemben és a versenyképességben, mivel az USA előírja a nem-metrikus címkézést is a metrikus mellett. Az irányelv 6a. cikke előírja, hogy az irányelv végrehajtásával kapcsolatos kérdéseket és különösen a kiegészítő jelölések kérdését további vizsgálat tárgyává kell tenni.

Ugyanakkor az irányelvet aktualizálni kell a technikai haladás figyelembevételével, ami ebben az esetben olyan új mértékegységek felvételét jelenti, amelyekről van nemzetközi megállapodás . Ha ez nem történik meg, a tagállamok nemzeti jogszabályokat léptetnének életbe a technikai haladás miatt létrehozott új mértékegységek esetében, ami bizonyos esetekben átcímkézést tehet szükségessé, főleg ezen nemzeti jogszabályok különböző időpontokban történő bevezetése esetén.

Az Egyesült Királyságnak és bizonyos esetekben Írországnak az 1. cikk b) pontja szerint ki kellene jelölnie egy időpontot, amikor az utolsó mentesülések megszűnnek, ha ezek még használatban vannak („pint” a csereüveges tej, a csapolt sör és almabor kimérésére, „mile” a közúti jelzőtáblák, távolság és sebességmérésére, troy ounce a nemesfémekkel kapcsolatos tranzakciókban). A tapasztalatok azt mutatták, hogy a fenti mértékegységek használata egy adott helyre korlátozódik, és nem gátolja a határokon túli kereskedelmet.

Az 1. cikk b) pontja szerint az ingatlan-nyilvántartásban használt „acre” mértékegységre vonatkozó mentesülés már tárgytalan, a két tagállamban végbement, az adminisztratív eljárásokat érintő változások miatt.

A szakpolitikai alternatívákra vonatkozó hatásvizsgálat

A jobb jogalkotásról szóló politika[1] részeként a Bizottság elvégezte a szakpolitikai alternatívák hatásvizsgálatát[2], három alternatíva figyelembe vételével: fellépés elmaradása, az irányelv hatályon kívül helyezése, és az irányelv aktualizálása.

A hatásvizsgálat alapján az irányelv aktualizálása mutatkozik a legkedvezőbb alternatívának, mivel megőrzi a fennálló helyzetet és nem igényel adminisztrációs többletköltségeket, ami ezen a területen főleg átcímkézési költséget jelentene. Ez az alternatíva magába foglalja a kiegészítő jelölések használatának meghosszabbítását és a nem-metrikus alkalmazások továbbra is fennálló rugalmasságának egymást felerősítő hatását az irányelv alkalmazásának jelenlegi gyakorlatában, főleg azokban az ágazatokban, ahol olyan mennyiségeket használnak, amelyekre nincsenek metrikus mértékegységek, pl. bináris mennyiségek a számítástechnikában (bitek, bájt-ok). Ez az alternatíva biztosítaná a jelenlegi gyakorlat további alkalmazását, amely – egészében véve – nem okozott jelentősebb problémákat. Lehetővé téve az Egyesült Királyság és Írország számára a meghatározatlan ideig tartó mentesülést (pint, mile, troy ounce mértékegységekre vonatkozóan), elismeri a mentesülések helyi jellegét és hatását, valamint összhangban van a szubszidiaritás elvével.

A fellépés elmaradásából eredő főbb költségek jelentős adminisztrációs költségek lennének, amelyek főleg a kis- és középvállalatok számára lennének a legnagyobbak a kisebb méretarányokból adódóan. A hatásvizsgálat arányosságát fenntartandó, nem a standard költség modell alapján készült egy részletes becslés, hanem az ehhez nagyon hasonló, több ipari forrásból származó becsléseket vettek alapul.

A másik, az irányelv hatályon kívül helyezését figyelembe vevő alternatívából származó költségek nagyon bizonytalanok, de könnyen lehetnek nagyok is amiatt, hogy a tagállamok esetleg eltérően alkalmazzák a nemzetközi szabványokat, ezáltal bizonytalanságot, és valószínűleg kereskedelmi akadályokat teremtenek. Ugyanakkor véletlenszerűen nagy anyagi veszteségek adódhatnak előre nem látható félreértések miatt, például az Egyesült Államok Marslander űrszondája egy működési rendellenesség miatt a Mars felszínébe csapódott, mert a gyártási szakaszban az inch/pound jelöléseket összekeverték a metrikus jelölésekkel.

A kiegészítő jelölések engedélyezésének további 10 évvel történő meghosszabbítása (a negyedik határidő 1989, 1999 és 2009 után) a jövőre nézve legalább három szakterületen jelentene nagyobb változást (in vitro diagnosztika, élelmiszerek címkézése és a szellemi alkotások joga), valamint az Egyesült Államokban nem a változások kedvező jelének vennék, ahol ha elfogadnák a kizárólag metrikus címkézést, „jutalmul” az EU-tól a kiegészítő jelölésekre kivetett kereskedelmi korlátozást kapnák.

A JAVASLAT CÉLKITűZÉSEI

Egyszerűsítés és jobb szabályozás

Az előzőekben részletezett okok miatt javasolt a meglévő helyzetet fenntartani, mert az nem igényel adminisztrációs többletköltségeket, amelyek ezen a területen főleg címkézési költségek lennének. Ezt egyszerűsítésnek lehet tekinteni.

Ez a javaslat magába foglalja a kiegészítő jelölések használatának meghosszabbítását és a nem-metrikus alkalmazások továbbra is fennálló rugalmasságának egymást kölcsönösen felerősítő hatását az irányelv alkalmazásának jelenlegi gyakorlatában, főleg olyan ágazatokban, ahol olyan mennyiségeket használnak, amelyekre nincsenek metrikus mértékegységek, pl. bináris mérések a számítástechnikában (bitek, byte-ok). Ez az alternatíva biztosítaná a jelenlegi gyakorlat további alkalmazását, amely – egészében véve – nem okozott jelentősebb problémákat, és így ez jobb szabályozásnak tekinthető.

Az egyes mértékegységek (pint, mile, troy ounce) mentesülésének meghatározatlan ideig történő fenntartásának engedélyezése az Egyesült Királyság és Írország számára, nem vezetne a kereskedelem korlátozásához és nem igényelne változtatást, ezért a szubszidiaritás elvével összeegyeztethetőnek lehet tartani.

Jogalap

A javasolt irányelv jogalapja az EK-Szerződés 95. cikke.

ÖSSZHANG A KÖZÖSSÉGI ELVEKKEL

Arányosság

Az irányelv célja a mértékegységek egységes használatának biztosítása a mennyiségekre vonatkozó nemzetközi SI mértékegységrendszer nemzetközi megállapodása alapján. A mentesüléseket oly módon alkalmazza, hogy nincs szükség további intézkedésekre, és így a piaci szereplőknek stabil és állandó szabályozói környezete van.

Az aktualizálás külső hatások miatt időszerű, ugyanis az Egyesült Államok jogi rendszerében továbbra is fokozatosan állnak át a kizárólag metrikus címkézésre, miközben az iparnak megfelelnek a nem metrikus mértékegységű mennyiségek, a hagyományok vagy a metrikus alternatívák hiánya miatt.

A kiegészítő jelölések további használatának engedélyezése nem jelenti azt, hogy a Közösség elfogadja a harmadik országok által felállított jelenleg érvényben lévő nem vámjellegű kereskedelmi akadályokat a kizárólag SI mértékegység szerint címkézett áruk ellen. Ez a Közösség számára elsődleges fontosságú probléma, és szükség van arra, hogy a Bizottság tárgyaljon erről az ilyen harmadik országokkal fennálló kétoldalú kapcsolatok keretében. Ezekben a harmadik országokban fennálló helyzet az elmúlt évtizedben fokozatosan javult, de további javulásra van szükség, mielőtt el lehet mondani ezekről az országokról, hogy teljes mértékben alkalmaznák a fennálló nemzetközi SI mértékegységeken alapuló nemzetközi szabványokat.

Szubszidiaritás

Az EU ugyan nem írta alá a mértékegységekről szóló méteregyezményt, de az összes EU tagállam igen, és így kötelesek az egyezményt a nemzeti jogszabályaik szintjén végrehajtani. Az egyezmény nem kötelező jellegű, így a tagállamok választhattak, hogy a jogszabályaikat különbözőféleképpen alapozzák az egyezményre, ahogy ez előfordult 1980 előtt, és a jövőben is megismétlődhet új mértékegységeknél. EU fellépésre a közös megközelítés biztosítása miatt van szükség.

A meglévő irányelv biztosítja a közös megközelítést a Szerződés 95. cikke alapján, aminek eredményeképpen a mértékegységeket harmonizálták a belső piacon. Ennek eredményeképpen a nemzetközi szabványokhoz igazodó mértékegységek miatt nincsenek kereskedelmi korlátok a belső piacon.

Ami a jelenleg meglévő mentesülések megszüntetése időpontjának kijelölését illeti (pint a csereüveges tejre, csapolt sörre és almaborra, mile a közúti jelzőtáblák, távolság- és sebességmérésre, troy ounce a nemesfém-tranzakciókra), ezek a mértékegységek láthatóan nincsenek hatással az egységes piacra, és így összhangban vannak a szubszidiaritás elvével.

ÖSSZHANG A KÖZÖSSÉGI SZAKPOLITIKÁKKAL

Versenyképesség

A javaslat fenntartja a meglévő helyzetet azzal, hogy nem igényel újabb adminisztrációs költségeket, főleg például címkézéssel kapcsolatos költségeket, és viszonylag nagy gazdasági haszonnal jár az EU-ban és világszerte. Ez főleg azoknak az adminisztrációs költségeknek megtakarításából adódik, amelyeket viselni kellene, ha nem lenne EU fellépés.

Fenntartható fejlődés

A pontos és helyes mérés a fenntartható fejlődés egyik fontos eleme, amelynek az irányelv az egyik szükséges eszköze. Ennek maradéktalanul tükröződni kell az irányelv alkalmazási körében, lásd az alábbi pontot.

Más közösségi szakpolitikák

A jelenleg hatályban lévő irányelv alkalmazási köre nagy, nem lehet a Közösségi fellépés egy adott területére körülhatárolni. Például a fogyasztóvédelemben és a környezetvédelemben a jelenlegi mértékegységek vannak használatban. Az irányelv alkalmazási körét meghatározó 2. cikk a) pontjának nem kellene utalást tenni olyan közösségi célokra, amelyek már a jogalapból következnek, azaz a Szerződés 95. cikkéből. Ez egy adminisztratív ok miatt bekövetkező változás, amely miatt nem várható költségek felmerülése, miközben a jelenlegi kedvező helyzet továbbra is fennáll.

HIVATKOZÁS A MUNKAPROGRAMRA

Ez a javaslat nem szerepel a Bizottság munkaprogramjában, előterjesztésének oka külső, amit nehéz lett volna előre látni.

EGT-VONATKOZÁS

Erre a javaslatra az Európai Gazdasági Térségről szóló megállapodás vonatkozik.

KÜLSő KONZULTÁCIÓ

Az érintett felekkel 10 héten keresztül 2007. március 1-ig tartottak konzultációt. Április közepéig minden vélemény nyilvánosságra került az Europa honlapon, a bizalmasnak számítók kivételével, és azon vállalatok véleménye kivételével, ahol fennállt a titoktartási kötelezettség megszegésének veszélye.

A nyilvános konzultációhoz történő hozzászólásokon felül, amelyek egyebek között a szakterület szakembereitől (főleg az iparból) származtak (akadémikusok, tanárok), külső szakértői véleményt nem használtak fel.

A Bizottság minimumkövetelményeinek eleget tettek, tehát semmilyen hozzászólást nem zártak ki.

Az érdekelteknek a nyilvános konzultációhoz történő minden hozzászólását előterjesztették és megvitatták a nyilvános konzultációról szóló jelentésben. Az EU iparától származó vélemény egyöntetű volt, és földrajzilag kevésbé volt kiegyensúlyozatlan, mint a magánszemélyeké. A jelentés végkövetkeztetése követi az iparnak a hatályvesztési záradék megszüntetésére vonatkozó egyöntetű ajánlását.

2007/0187 (COD)

Javaslat:

AZ EURÓPAI PARLAMENT ÉS A TANÁCS IRÁNYELVE

a mértékegységekre vonatkozó tagállami jogszabályok közelítéséről szóló 80/181/EGK irányelv módosításáról

(EGT-vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 95. cikkére,

tekintettel a Bizottság javaslatára,

tekintettel az Európai Gazdasági és Szociális Bizottság véleményére[3],

a szerződés 251. cikkében megállapított eljárással összhangban[4],

mivel:

1. A 80/181/EGK irányelv[5] előírja, hogy az Egyesült Királyság és Írország kijelöljön egy időpontot a még mindig érvényben lévő mentesülések felszámolására, nevezetesen a csereüveges tej, a csapolt sör és almabor kimérésére szolgáló „pint”, a közúti jelzőtáblák, távolság és sebességmérésre szolgáló „mile”, a nemesfémekkel kapcsolatos tranzakcióknál használatos „troy ounce” mértékegységek vonatkozásában. Mindazonáltal a tapasztalat azt mutatta, hogy a mentesülések helyi jellege és az érintett termékek korlátozott száma miatt a felmentések fenntartása nem vezetne a kereskedelem nem vámjellegű intézkedésekkel történő korlátozására, következésképpen nincs szükség a mentesülések felszámolására.

2. Helyénvaló tisztázni, hogy a 80/181/EGK irányelv alkalmazási köre összhangban van a Szerződés 95. cikkében hivatkozott célokkal, és hogy nem korlátozódik egy specifikus közösségi tevékenységi körre sem.

3. A 80/181/EGK irányelv 2009. december 31-ig engedélyezi az irányelv mellékletének I. fejezetében részletezett törvényes mértékegységeken felüli kiegészítő jelölések használatát. Bizonyos, a termékek címkézését az I fejezetben leírtaktól eltérően meghatározó harmadik országokba exportáló közösségi vállalatok akadályozásának elkerülése végett, indokolt a kiegészítő jelölésekre vonatkozó engedélyezést tartósan fenntartani.

4. A kiegészítő jelölések az esetleges új nemzetközi mértékegységek fokozatos és zökkenőmentes bevezetését is lehetővé teszik.

5. Az 1999-es Általános Súly és Mértékügyi Értekezleten, a Nemzetközi Mértékegység Rendszer (SI) keretén belül elfogadta a „katal”-t (rövidítve: „kat”), mint a katalitikus aktivitás mértékegységét. Ez az új egységesített SI mértékegység biztosítja a mértékegységek egységes jelölését az orvostudomány és a biokémia területén, és következésképpen megszünteti a nem egységesített mértékegységek használatából adódó félreértések kockázatát.

6. Mivel az Egyesült Királyságban és Írországban az „acre”-t már nem használják ingatlan-nyilvántartási célokra, ezért ennél a mértékegységnél nincs már szükség mentesülés biztosítására.

7. A 80/181/EK irányelvet ezért a fentieknek megfelelően módosítani kell.

ELFOGADTA EZT AZ IRÁNYELVET:

1. cikk

A 80/181/EGK irányelv a következőképpen módosul:

8. A 1. cikk b pontja helyébe a következő szöveg lép:

„b) a melléklet II fejezetében felsorolt mértékegységek csak azokban a tagállamokban, amelyekben ezek használata engedélyezett volt 1973. április 21-én.”

9. A 2. cikkben az a pont helyébe a következő szöveg lép:

„a) Az 1. cikkben felmerülő kötelezettségek mérőműszerekre, mérésekre és mértékegységekben kifejezett mennyiségjelölésekre vonatkoznak.”

10. A 3. cikk (2) bekezdésének helyébe a következő szöveg lép:

„2. A kiegészítő jelölések alkalmazása engedélyezett.

11. A melléklet a következőképpen módosul:

12. Az I. fejezet 1.2.3. pontja a következő sorral egészül ki:

KATALITIKUS AKTIVITÁS | KATAL | KAT | MOL · Sˉ¹ |

13. A II. fejezetben a következő sor törlésre kerül:

INGATLAN-NYILVÁNTARTÁS | ACRE | 1 AC = 4 047 M2 | AC |

14. A II. fejezetben az utolsó mondat helyébe a következő szöveg lép: „Az e fejezetben felsorolt mértékegységek egymással, illetve az I. fejezetben szereplő mértékegységekkel összetett mértékegységek képzése céljából kombinálhatók.”

2. cikk Átültetés

1. A tagállamok legkésőbb [2009. december 31]-ig elfogadják és kihirdetik az ezen irányelv előírásainak betartásához szükséges törvényi, rendeleti és közigazgatási rendelkezéseket. E rendelkezések szövegét, valamint e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.

A tagállamoknak [2010. január 1]-től kell alkalmazniuk ezen rendelkezéseket.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

2. A tagállamok megküldik a Bizottságnak nemzeti joguk azon fõbb rendelkezéseinek szövegét, amelyeket az ezen irányelv által érintett területen elfogadnak.

3. cikk

Ez az irányelv az Európai Unió Hivatalos Lapjában történő kihirdetését követő huszadik napon lép hatályba.

4. cikk

Az irányelv címzettjei a tagállamok.

Kelt Brüsszelben, -án/-én.[…]

Az Európai Parlament részéről a Tanács részéről

az elnök az elnök

[…] […]

[1] A 2003. decemberben aláírt, a jogalkotás javításáról szóló intézményközi megállapodás és a 2002.6.5-i 'Európai kormányzás: Jobb jogalkotás' közlemény COM(2002)0275.

[2] Szakpolitikai alternatívák hatásai (2003. május 28), közzétéve júniusában.

[3] HL C […], […], […]. o.

[4] HL C […], […], […]. o.

[5] HL L 39., 1980.2.15., 40. o. A legutóbb a 1999/103/EK európai parlamenti és tanácsi irányelvvel (HL L 34., 2000.2.9., 17. o.) módosított irányelv